**Govor dr. Matjaža Kmecla, podpredsednika ZZB NOB Slovenije,**

**ob odkritju obnovljenega ukradenega spomenika Talec**

**v Gramozni jami 18. 7. 2012**

Fašisti in nacisti so med drugo svetovno vojno pobili več tisoč slovenskih talcev, čeprav statistika pri tem ne velja veliko, vsako življenje je veselje v malem. Postrelili so jih brez sojenja, samo zaradi zastraševanja; ukaz za to nečloveško, surovo in žalostno početje je pri italijanskih okupatorjih podpisal Mussolini osebno, pri nacistih je bilo skoraj samoumevno vgrajeno v njihove holokavstične nazore. Pobijali so zaradi močnejšega učinka skupinsko – povsod v slovenskem prostoru.

Še nedolgo tega so si italijanski postfašisti privoščili ogabno in nesramno manipulacijo z znamenito sliko, na kateri strelja italijanske soldateska pet notranjskih kmetov-talcev v hrbet: hrupno so zamenjali eksekutorje z žrtvami, talci na njej naj bi bili ubogi italijanski fašisti. Slika je patetično pretresljiva in zelo prikladna za propagando. Žal pa čisto nepropagandno govori o prebridki resnici mnogih slovenskih ljudi tistega časa.

Stoglavi ešalon pobitih v Gramozni jami je del te resnice. Niti ne največji: pri Begunjah so postreljali čez 800 nedolžnih Slovencev v celjskem Starem piskru samo junij 1942 200, potem so jih 98 hkrati pobesili pri Frankolovem, nekaj deset so jih v Gradcu in na Dunaju obglavili, da bi po njihovi zblojeni pameti "bolj zaleglo". Sploh ni bilo slovenskega kraja, ki ne bi ušel takšni usodi. – toda Gramozni jami gre pri vsem tem posebno mesto: z njo so hoteli ustrahovati in pokoriti ponosno Ljubljano, slovensko glavo in srce. Mesto so ogradili z bodečo žico in stražami, ga spremenili v največje koncentracijsko taborišče, mu zavladali z nasiljem vseh vrst in mu dodali Gramozno jamo kot simbol njihove neomejene oblasti nad življenjem in smrtjo meščanov; pa tudi nad usodo vsega slovenskega naroda, ki ga je duce imenoval "prekleto pleme".

Če kdo še ne ve, ali pa se dela neumnega, to se lahko ob preprostih, poslednjih dejstvih pouči o tem, do sta bila smrtna sovražnika Slovencev in slovenstva: fašizem in nacizem, sleherno prijateljevanje z njima je bilo takrat sodelovanje pri izvrševanju smrtne obsodbe nad Slovenijo in Slovenci; vseh nas. To je preprosta resnica, ki jo izpričujejo stotine morišč, med njimi tudi Gramozna jama. Ni druge resnice. Vse drugo, vse marnje o stalinizmu, njegovo enačenje s partizanstvom, o kolaboracionističnem demokratizmu, nevarni rdeči zvezdi in podobnem, so ob poslednjih rečeh življenja in smrti, o katerih danes govorijo samo še kamni in spomini, ošabnost, aroganca živih nad mrtvimi. Oni so padli z ideali v očeh in srcih, ne pa za politiko; padli so, kot pravi Kajuh, ki se je takrat skrival nedaleč od tod, kakor »ponosni galebi nad vodo«. "Taki so padi za našo svobodo."

Zgodovinsko opozorilo so za vse rodove, kako hitro se človek zavrže; kako rahla, ranljiva in pogosto poniglava reč je človečnost.

Zato je še toliko pomembnejša obnova oskrunjenega spomenika, ki govori o tem. Ni mogoče pristati na to, da z našimi simboli in vrednotami po mili volj gospodarijo odpadkarski civilizacijski odpadki. Ljubljančani, Slovenci in vsi svobodni ljudje smo vendar zvezani izročilu vseh nekdanjih borcev za svobodo; saj vemo, da tudi brez njih, ki so bili osamosvojitveni veterani pred veterani 91, ne bi bilo naše države, naše samozavesti, našega ponosa. V nekem surovem času so za zmeraj na mrtvi straži vsega tega.

Prihodnje leto bo poteklo 70 let od patetične smrti enega upornih pesnikov tistega časa, primorskega Slovenca Ivana Roba. Preden so ga ustrelili, je svojim fašističnim pobijalcem v puškine cevi zaklical v njihovi rodni italijanščini: Kdor umre za domovino je živel dovolj! Potem so ga ustrelili in ga še napol živega zagrebli. – Smisel teh besed je zapisan v nevidni spomenik prav vseh Slovencev, ki so padli za svobodo tudi tu, v gramoznem morišču. Slava jim na vse čase !